Darowanska akcija ma techniskemu pomnikej při dwórnišću pomhać
Budyšin (CK/SN). Z hiobskej powěsću je Budyski měšćanski radźićel Heinrich Schleppers wulke rozhorjenje wuskutkował. W socialnych syćach wón rozprawješe, zo drje so stara parna lokomotiwa před Budyskim dwórnišćom wuchować njehodźi, dokelž za to trěbne 50 000 eurow tola nazběrać njemóže. Hišće w aprylu bě połoženje hinaše a cyła naležnosć po dobrym puću. Kaž radźićel CDU tehdy rjekny, je předewzaće zdobył, kotrež móhło lokomotiwu bjez krana na nowe městno dowjezć. Dalša firma chcyše so wo kolije starać. Nowe městno bě namakane a za lokomotiwu drje tež nowy wobsedźer. To bě wjelelubjace. Do Božeho spěća dochadźeše pak powěsć, zo dyrbi so lokomotiwa hač do kónca junija z naměsta před dwórnišćom zminyć. Trěbne pjenjezy za to, ju na nowe městno přenjesć, pak nazběrane njeběchu.
szl_Latn szl_Latn